KYK: Kongreslede mág dans, wys sy wéér | Netwerk24
05 Januarie 2019 19:42
Alexandria Ocasio-Cortez, die jongste vrou tot nog toe om as kongreslid in die huis van verteenwoordigers te dien, het teruggekap nadat sommige mense op sosiale media haar gekritiseer het oor 'n ou video waarop sy dans.
Sy het doodeenvoudig weer gedans, dié keer buite die deur van haar nuwe kantoor in Capitol Hill. By die video skryf sy op Twitter: "Ek hoor die GOP (Grand Old Party) dink vroue wat dans is skandalig. Wag totdat hulle uitvind dat kongresvroue ook dans! Lekker naweek almal."
CNN berig die video wat tot haar reaksie gely het, is Woensdag wyd op Twitter gedeel.
In die video wat agt jaar gelede by die Boston-Universiteit geneem is, dans Ocasio-Cortez op die dak van 'n gebou.
'n Dag nadat die video soos 'n veldbrand versprei het, is sy as die jongste vrou in die kongres ingehuldig.
Maar in plaas van dat die video 'n verleentheid vir Ocasio-Cortez skep, het dit haar nog gewilder gemaak. Baie mense op sosiale media prys haar dat sy vreugdevol is en pret het, berig The Guardian.
Die Twitter-rekening AOC Dances to Every Song is daarna geskep, waarop haar dansbewegings op treffers soos "Kids in America" deur Kim Wilde en "Rebel Rebel" deur David Bowie uitgevoer word.